Diari Oficial de la Generalitat Valenciana


Sumari del DOGV 8775, del 28-03-2020 (2020/2741)

DECRET 7/2020, de 28 de març, del president de la Generalitat, pel qual es crea la comissionada de la Presidència de la Generalitat per a la coordinació dels subministraments de la Generalitat davant de la infecció de Covid-19 en la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8775

Data del DOGV
:   28-03-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/2741


Data del document
:   28-03-2020

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * política sanitària
    * malaltia infecciosa
    * salut pública
    * legislació

DECRET 7/2020, de 28 de març, del president de la Generalitat, pel qual es crea la comissionada de la Presidència de la Generalitat per a la coordinació dels subministraments de la Generalitat davant de la infecció de Covid-19 en la Comunitat Valenciana.   
 [2020/2741]  
PREÀMBUL  
  
La infecció pel brot de coronavirus Covid-19, inicialment localitzada a la regió xinesa d'Hubei, s'ha convertit en una pandèmia global, tal com va advertir l'Organització Mundial de la Salut el passat 11 de març.  
  
La propagació de la malaltia en la Comunitat Valenciana ha afectat, en primer lloc, el sector sanitari, que requereix disposar de recursos suficients per a la contenció i mitigació de la malaltia, però també els serveis socials, el sector de la distribució, del transport i, en general, persones, famílies, empreses i autònoms que s'han vist obligats a introduir un parèntesi de duració encara indeterminada en la seua activitat.  
  
Per tant, de conformitat amb el que preveu l'article 12 de la Llei 5/1983, de 30 de desembre, del Consell, i en l'exercici de les funcions de coordinació de l'acció del Consell davant de la situació actual,  
  
  
DECRETE  
  
Article 1. Creació  
Es crea la comissionada de la Presidència de la Generalitat per a la coordinació dels subministraments de la Generalitat davant de la infecció de Covid-19 en la Comunitat Valenciana.  
  
Article 2. Objecte  
Aquesta comissionada té per objecte la coordinació dels subministraments de la Generalitat per a atendre les necessitats creades per la propagació de la infecció de Covid-19 en la Comunitat Valenciana.  
Per a l'acompliment adequat de les comeses de la comissionada, els diferents departaments de l'Administració de la Generalitat podran efectuar, a favor seu, les delegacions de funcions que estimen pertinents.  
  
  
Article 3. Nomenament de la comissionada  
Es nomena comissionada de la Presidència per a la coordinació dels subministraments de la Generalitat, davant de la infecció de Covid-19 en la Comunitat Valenciana, la persona titular de la Secretaria Autonòmica de Model Econòmic i Finançament, María José Mira Veintimilla.  
  
Article 4. Mitjans  
1. La comissionada de la Presidència per a la coordinació dels subministraments de la Generalitat davant de la infecció de Covid-19 en la Comunitat Valenciana comptarà amb el suport, recolzament, mitjans i recursos que siguen necessaris per a dur a terme les seues comeses. A aquests efectes, les diferents conselleries en què s'estructura l'Administració de la Generalitat posaran a la seua disposició els mitjans i recursos que siguen necessaris.  
2. La comissionada de la Presidència per a la coordinació dels subministraments de la Generalitat davant de la infecció de Covid-19 estarà assistida en l'exercici de les seues funcions per les persones titulars dels següents òrgans:  
a) La Secretaria Autonòmica d'Economia Sostenible, Sectors Productius, Comerç i Consum.   
b) La Sotssecretaria de la Conselleria de Sanitat Universal i Salut Pública.  
c) La Direcció General de Diàleg Social.  
d) La Direcció de l'Institut Valencià de Competitivitat Empresarial (IVACE).  
  
  
  
DISPOSICIÓ ADDICIONAL  
  
Única. Incidència econòmica en la dotació de despesa  
L'aplicació i el desenvolupament d'aquest decret no podran tindre cap incidència en la dotació dels capítols de despesa assignats a la Presidència de la Generalitat i, en tot cas, hauran de ser atesos amb els seus mitjans personals i materials.  
  
  
DISPOSICIONS FINALS  
  
Primera. Aplicació de les disposicions del decret  
La Presidència de la Generalitat adoptarà les mesures necessàries per a l'aplicació i execució del que disposa aquest decret.  
  
Segona. Entrada en vigor  
El present decret entrarà en vigor el dia de la publicació en el Diari Oficial de la Generalitat Valenciana.  
  
València, 28 de març de 2020  
  
El president de la Generalitat  
XIMO PUIG I FERRER